Document ID: 32013R1069

UREDBA KOMISIJE (EU) br. 1069/2013
оd 30. listopada 2013.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe natrijevih fosfata (E 339) u prirodnim crijevima za kobasice
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani te uvjeti njihove uporabe.
(2)
Taj se popis na inicijativu Komisije ili na temelju zahtjeva može izmijeniti u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
Zahtjev za odobrenje uporabe natrijevih fosfata (E 339) kao regulatora kiselosti u prirodnim crijevima za kobasice podnesen je 26. kolovoza 2010. i stavljen je na raspolaganje državama članicama.
(4)
Natrijevi fosfati (E 339) uključeni su u popis prehrambenih aditiva Unije i njihova uporaba je dopuštena u određenoj hrani, što ne uključuje prirodna crijeva za kobasice.
(5)
Pucanje crijeva za vrijeme punjenja i slaba sposobnost klizanja (povećana ljepljivost) crijeva pri nabiranju crijeva preko lijevka za punjenje kobasice mehanička su svojstva prirodnih crijeva koja smanjuju učinkovitost te izazivaju probleme u industriji kobasica.
(6)
Natrijevi fosfati (E 339) koji se upotrebljavaju kao regulator kiselosti dokazano su primjereni za poboljšanje kliznih svojstava prirodnih crijeva koja olakšavaju punjenje kobasice te smanjuju najveću silu i pritisak koji uzrokuje pucanje crijeva.
(7)
Najveći dopušteni dnevni unos (MTDI) fosfata koji je utvrdio Znanstveni odbor za hranu (3) iznosi 70 mg/kg tjelesne težine. Najveća dopuštena razina koju je predložio podnositelj zahtjeva je 12 600 mg/kg crijeva što znači da je najveća prenesena količina fosfata iz crijeva u konačnu kobasicu 250 mg/kg. Najveći udio fosfata preko tretiranih prirodnih crijeva iznosit će 2,1 % MTDI-ja. Stoga je primjereno dopustiti uporabu natrijevih fosfata kao regulatora kiselosti za poboljšanje mehaničkih svojstava crijeva za kobasice.
(8)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako predmetno ažuriranje neće imati utjecaj na zdravlje ljudi. S obzirom da odobrenje uporabe natrijevih fosfata (E 339) za poboljšanje mehaničkih svojstava prirodnih crijeva za kobasice predstavlja ažuriranje tog popisa koje neće imati utjecaj na zdravlje ljudi iz prethodno navedenih razloga, nije potrebno zatražiti mišljenje Europske agencije za sigurnost hrane.
(9)
Prilog II. Uredbi (EZ) br. 1333/2008 stoga treba na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. listopada 2013.

Labels: 0
3
17
14